b'\n_START_ARTICLE_\nTom Bissett\n_START_SECTION_\nPohjois-Amerikassa\n_START_PARAGRAPH_\nBissett pelasi kauden 1984\xe2\x80\x931985 USHL-joukkue Waterloo Black Hawksissa, jossa h\xc3\xa4n oli 103 tehopisteell\xc3\xa4\xc3\xa4n koko sarjan pistep\xc3\xb6rssin k\xc3\xa4rkinimi\xc3\xa4. Vuodet 1985\xe2\x80\x931989 Bissett pelasi Michigan Techin yliopistojoukkueessa. Ensimm\xc3\xa4isen siell\xc3\xa4 vietetyn kauden j\xc3\xa4lkeen Detroit Red Wings varasi h\xc3\xa4net 211. pelaajana NHL:n varaustilaisuudessa 1986. Bissett teki Michigan Techiss\xc3\xa4 kausi kaudelta enemm\xc3\xa4n tehopisteit\xc3\xa4. Viimeisell\xc3\xa4 kaudellaan 1988\xe2\x80\x931989 h\xc3\xa4n oli tehoilla 19+28=47 joukkueen paras maalintekij\xc3\xa4 sek\xc3\xa4 toiseksi paras pistemies Shawn Harrisonin j\xc3\xa4lkeen. Bissett pelasi kev\xc3\xa4\xc3\xa4ll\xc3\xa4 1989 my\xc3\xb6s viiden ottelun verran Detroit Red Wingsin farmijoukkue Adirondack Red Wingsiss\xc3\xa4, AHL:ss\xc3\xa4._NEWLINE_Kaudeksi 1989\xe2\x80\x931990 Bissett siirtyi Detroit Red Wingsin organisaatioon, mutta h\xc3\xa4nen ensimm\xc3\xa4inen kautensa j\xc3\xa4i hyvin rikkonaiseksi. Bissett pelasi vain 16 AHL-ottelua ja h\xc3\xa4n haki my\xc3\xb6s viiden ottelun verran pelituntumaa ECHL-joukkue Hampton Roads Admiralsista. Kaudella 1990\xe2\x80\x931991 Bissett oli Adirondackin toiseksi paras pistemies ja maalintekij\xc3\xa4 Bill McDougallin j\xc3\xa4lkeen tehoilla 44+38=82. H\xc3\xa4n sijoittui koko AHL:n maalip\xc3\xb6rssiss\xc3\xa4 viidenneksi. Bissett pelasi kauden aikana my\xc3\xb6s viisi NHL-ottelua Detroitissa j\xc3\xa4\xc3\xa4den niiss\xc3\xa4 ilman tehopisteit\xc3\xa4.\n_START_SECTION_\nEuroopassa\n_START_PARAGRAPH_\nKaudeksi 1991\xe2\x80\x931992 Bissett siirtyi Eurooppaan ja Ruotsin Elitserieniss\xc3\xa4 pelaavan Bryn\xc3\xa4s IF:n riveihin. H\xc3\xa4n oli tehoilla 25+15=40 joukkueen paras maalintekij\xc3\xa4 sek\xc3\xa4 toiseksi paras pistemies Jan Larssonin j\xc3\xa4lkeen. Bissett sijoittui koko Elitserienin maalip\xc3\xb6rssiss\xc3\xa4 kolmanneksi. Pistep\xc3\xb6rssiss\xc3\xa4 h\xc3\xa4n sijoittui kymmenenneksi MODO Hockeyn Markus N\xc3\xa4slundin kanssa. Kaudella 1992\xe2\x80\x931993 Bissett oli tehoilla 21+11=32 Bryn\xc3\xa4sin paras pistemies ja maalintekij\xc3\xa4. H\xc3\xa4n sijoittui Elitserienin maalip\xc3\xb6rssiss\xc3\xa4 viidenneksi Leksands IF:n Greg Parksin kanssa. Bissett voitti my\xc3\xb6s koko Elitserienin kev\xc3\xa4\xc3\xa4n 1993 pudotuspelien maalip\xc3\xb6rssin seitsem\xc3\xa4ll\xc3\xa4 osumallaan. H\xc3\xa4n voitti kauden p\xc3\xa4\xc3\xa4tteeksi Ruotsin-mestaruuden. _NEWLINE_Bissett siirtyi kaudeksi 1993\xe2\x80\x931994 Sveitsin toiseksi korkeimmalle sarjatasolle Nationalliga B-joukkue SC Rapperswil-Jonaan. H\xc3\xa4n oli tehoilla 24+27=51 joukkueen paras pistemies ja nosti Rapperswil-Jonan Sveitsin p\xc3\xa4\xc3\xa4sarjaan, Nationalliga A:han kaudeksi 1994\xe2\x80\x931995. Bissett oli tehoilla 15+15=27 nousijajoukkueen paras sy\xc3\xb6tt\xc3\xa4j\xc3\xa4 ja toiseksi paras pistemies. Kaudella 1995\xe2\x80\x931996 h\xc3\xa4n edusti per\xc3\xa4ti nelj\xc3\xa4\xc3\xa4 joukkuetta kolmessa eri maassa. Bissett aloitti AHL-joukkue Houston Aerosissa, jonka j\xc3\xa4lkeen h\xc3\xa4n palasi Sveitsiin ja siirtyi Nationalliga B:n HC La Chaux-de-Fondsiin. Suurimman osan kaudestaan Bissett pelasi kuitenkin Saksan toiseksi korkeimmalla sarjatasolla TuS Geretsriedin riveiss\xc3\xa4. H\xc3\xa4n pelasi my\xc3\xb6s yhden DEL-ottelun ESV Kaufbeurenissa. Bissett pelasi AHL-visiittins\xc3\xa4 j\xc3\xa4lkeen koko loppu-uransa Euroopassa._NEWLINE_Kaudeksi 1996\xe2\x80\x931997 Bissett siirtyi SM-liigajoukkue Helsingin IFK:hon. Kausi sujui kuitenkin koko joukkueelta heikosti HIFK:n j\xc3\xa4\xc3\xa4ty\xc3\xa4 pudotuspelien ulkopuolelle. Bissettill\xc3\xa4 ei my\xc3\xb6sk\xc3\xa4\xc3\xa4n ollut kovin hyv\xc3\xa4t suhteet p\xc3\xa4\xc3\xa4valmentaja Mike Eavesiin. H\xc3\xa4n palasi kaudeksi 1997\xe2\x80\x931998 Keski-Eurooppaan ja siirtyi DEL-joukkue Rosenheim Starbullsin joukkueeseen. Loppukaudesta h\xc3\xa4n palasi pelaamaan Nationalliga A:ta Rapperswil-Jonaan._NEWLINE_Bissett palasi kaudeksi 1998\xe2\x80\x931999 Bryn\xc3\xa4siin. H\xc3\xa4n voitti 40 osumallaan ylivoimaisesti koko Elitserienin maalip\xc3\xb6rssin. Bissett j\xc3\xa4i vain kahden maalin p\xc3\xa4\xc3\xa4h\xc3\xa4n liigan kaikkien aikojen yhden kauden maalienn\xc3\xa4tyksest\xc3\xa4, jonka F\xc3\xa4rjestads BK:n H\xc3\xa5kan Loob teki 42 osumallaan kaudella 1982\xe2\x80\x931983. Pistep\xc3\xb6rssiss\xc3\xa4 Bissett sijouttui tehoilla 40+12=52 kolmanneksi joukkuetoverinsa Ove Molinin sek\xc3\xa4 AIK IF:n Stefan Gustavsonin kanssa ja h\xc3\xa4n voitti kauden p\xc3\xa4\xc3\xa4tteeksi Ruotsin-mestaruuden. Kaudella 1999\xe2\x80\x932000 Bissett voitti tehoilla 15+37=52 Bryn\xc3\xa4sin sis\xc3\xa4isen piste- ja sy\xc3\xb6tt\xc3\xb6p\xc3\xb6rssin ja sijoittui Elitserienin pistep\xc3\xb6rssiss\xc3\xa4 kolmanneksi. H\xc3\xa4n edusti joukkuetta kauden aikana my\xc3\xb6s EHL:ss\xc3\xa4._NEWLINE_Osaksi i\xc3\xa4n my\xc3\xb6t\xc3\xa4 Bissettin tehot Bryn\xc3\xa4siss\xc3\xa4 v\xc3\xa4heniv\xc3\xa4t kausi kaudelta. Kaudella 2000\xe2\x80\x932001 h\xc3\xa4n oli joukkueen paras maalintekij\xc3\xa4 ja toiseksi paras pistemies sek\xc3\xa4 runkosarjassa tehoilla 21+17=38 ett\xc3\xa4 pudotuspeleiss\xc3\xa4 tehoilla 3+1=4. Kaudella 2001\xe2\x80\x932002 Bissett teki aiempiin kausiinsa n\xc3\xa4hden vaivaiset 29 tehopistett\xc3\xa4 ja h\xc3\xa4n sai nelj\xc3\xa4n Bryn\xc3\xa4siss\xc3\xa4 vietetyn kauden j\xc3\xa4lkeen etsi\xc3\xa4 seuraavaksi kaudeksi uuden seuran. Bissett sai hyv\xc3\xa4n tarjouksen toisesta Elitserien-seurasta, mutta Bryn\xc3\xa4sin johto kuitenkin vaati niin kovaa siirtosummaa, ettei siirto voinut toteutua. Seura j\xc3\xa4tti ainoaksi vaihtoehdoksi, ett\xc3\xa4 Bissett olisi itse ostanut oikeutensa, jos halusi siirty\xc3\xa4. H\xc3\xa4n sai useita tarjouksia Etel\xc3\xa4-Eurooppaa my\xc3\xb6ten, mutta p\xc3\xa4\xc3\xa4tti siirty\xc3\xa4 try-outille SM-liigajoukkue Tapparaan lokakuussa 2002. Bissett sai kuuden ottelun j\xc3\xa4lkeen loppukauden 2002\xe2\x80\x932003 kattavan sopimuksen joukkueeseen ja h\xc3\xa4n voitti Suomenmestaruuden kev\xc3\xa4\xc3\xa4ll\xc3\xa4 2003. Bissett lopetti t\xc3\xa4h\xc3\xa4n pelaajauransa 37-vuotiaana.\n_START_SECTION_\nMaajoukkueura\n_START_PARAGRAPH_\nBissett edusti Yhdysvaltoja MM-kilpailuissa vuosina 1992 ja 1999.\n_START_SECTION_\nPerhe\n_START_PARAGRAPH_\nBissettill\xc3\xa4 on kolme lasta; Mackenzie, Jada ja Madeline (Tilanne kaudella 2002\xe2\x80\x932003). He ovat kaikki syntyneet eri maissa; Sveitsiss\xc3\xa4, Ruotsissa ja Suomessa.'